b'\n_START_ARTICLE_\nEnergetika\n_START_PARAGRAPH_\nEnergetika (i\xc5\xa1 lot. energia arba gr. \xce\x95\xce\xbd\xce\xb5\xcf\x81\xce\xb3\xce\xb5\xce\xb9\xce\xb1), arba energijos politika \xe2\x80\x93 valstyb\xc4\x97s ekonomin\xc4\x97s veiklos sritis, apimanti visus energetikos sektorius, susijusius su energijos i\xc5\xa1tekliais ir \xc4\xafvairi\xc5\xb3 energijos r\xc5\xab\xc5\xa1i\xc5\xb3 gamyba, energetikos sistem\xc5\xb3 objekt\xc5\xb3 ir \xc4\xafrengini\xc5\xb3 eksploatavimu. Tai elektros energetika, hidroenergetika, branduolin\xc4\x97 energetika, \xc5\xa1ilumin\xc4\x97 energetika, centralizuotas \xc5\xa1ilumos tiekimas, bei \xc4\xafmoni\xc5\xb3 ir \xc4\xafrengini\xc5\xb3, skirt\xc5\xb3 \xc4\xafvairi\xc5\xb3 energijos i\xc5\xa1tekli\xc5\xb3 gavybai, gamybai, transformavimui, perdavimui, skirstymui ir vartojimui visuma._NEWLINE_Ekonomin\xc4\x97 veikla energetikos sektoriuje \xe2\x80\x93 tai energetini\xc5\xb3 med\xc5\xbeiag\xc5\xb3 ir produkt\xc5\xb3 (nafta, gamtin\xc4\x97s dujos, anglys, vietinis kuras, atsinaujinantys energijos i\xc5\xa1tekliai) \xc5\xbevalgyba, i\xc5\xa1gavimas, perdirbimas, gamyba, saugojimas, transportavimas, perdavimas, paskirstymas, prekyba, rinkodara ir realizacija.\n_START_SECTION_\nEnergetikos politika\n_START_PARAGRAPH_\nTr\xc5\xabkstant energijos i\xc5\xa1tekli\xc5\xb3 ir siekiant suma\xc5\xbeinti neigiam\xc4\x85 energijos gamybos poveik\xc4\xaf gamtai, tok\xc4\xaf, kaip \xc5\xa1iltnamio efektas, vis pla\xc4\x8diau pradedamos naudoti energij\xc4\x85 taupan\xc4\x8dios technologijos, tokios, kaip kogeneracija, organinis Rankino ciklas, kuro cel\xc4\x97s, vandenilio kuras, hibridin\xc4\x97s energijos sistemos, taip pat ir kitos energijos r\xc5\xab\xc5\xa1ys \xe2\x80\x93 v\xc4\x97jo energija, Saul\xc4\x97s energija, geotermin\xc4\x97 energija, bioenergija._NEWLINE_1992 m. Jungtini\xc5\xb3 Taut\xc5\xb3 konferencijoje \xe2\x80\x9eAplinka ir pl\xc4\x97tra\xe2\x80\x9c priimta aplinkos apsaugos ir tarptautin\xc4\x97s veiklos programa remtinai pl\xc4\x97trai XXI am\xc5\xbeiuje._NEWLINE_1997 m. Harar\xc4\x97je vykusiame kongrese World Solar Summit buvo priimta \xe2\x80\x9ePasaulio saul\xc4\x97s programa 1996\xe2\x80\x932005\xe2\x80\x9c. \xc5\xa0i programa patvirtinta dalyvavusi\xc5\xb3 pasitarime 104 \xc5\xa1ali\xc5\xb3 delegacij\xc5\xb3 ir 17 valstybi\xc5\xb3 vadov\xc5\xb3 bendru sutarimu. Programos tikslas \xe2\x80\x93 skatinti vyriausybes, tarptautines ir nevyriausybines organizacijas, finansines, akademines ir priva\xc4\x8dias institucijas palaikyti remiam\xc4\x85 atsinaujinan\xc4\x8dios energetikos pl\xc4\x97tr\xc4\x85 (angl. Sustainable Renewable Energy Development). Pasaulio saul\xc4\x97s programoje akcentuojama, kad \xc5\xbemonijos gerovei labai svarbi saul\xc4\x97s ir kit\xc5\xb3 atsinaujinan\xc4\x8dios energijos \xc5\xa1altini\xc5\xb3, toki\xc5\xb3, kaip v\xc4\x97jo, geotermin\xc4\x97, vandens, biomas\xc4\x97s ir okean\xc5\xb3, remiama pl\xc4\x97tra. Atsinaujinanti energija gali suma\xc5\xbeinti aplinkos degradavim\xc4\x85, atmosferos u\xc5\xbeter\xc5\xa1tum\xc4\x85, \xc5\xa1iltnamio efekt\xc4\x85. Pasaulio energetikos strategija turi b\xc5\xabti grind\xc5\xbeiama ne remiantis vien techniniais ir ekonominiais kriterijais, bet atsi\xc5\xbevelgiant \xc4\xaf energijos ir visuomen\xc4\x97s s\xc4\x85veik\xc4\x85, socialines ir kult\xc5\xabros dimensijas._NEWLINE_Europos S\xc4\x85jungos atsinaujinan\xc4\x8di\xc5\xb3 energijos i\xc5\xa1tekli\xc5\xb3 politika pateikta Bendrijos Baltojoje knygoje ir 1997 m. parengtame veiksm\xc5\xb3 plane \xe2\x80\x9eEnergija ateityje: atsinaujinantys energijos i\xc5\xa1tekliai\xe2\x80\x9c. Suformuluotas pagrindinis strateginis tikslas \xe2\x80\x93 pasiekti, kad 2010 m. atsinaujinantys energijos i\xc5\xa1tekliai pirmin\xc4\x97s energijos balanse sudaryt\xc5\xb3 ne ma\xc5\xbeiau kaip 12\xc2\xa0%._NEWLINE_Europos S\xc4\x85jungos Parlamento ir Tarybos direktyva 2001/77/EC d\xc4\x97l elektros, pagamintos i\xc5\xa1 atsinaujinan\xc4\x8di\xc5\xb3 energijos i\xc5\xa1tekli\xc5\xb3, skatinimo vidaus elektros rinkoje numato taikyti \xc4\xafvairias atsinaujinan\xc4\x8di\xc5\xb3 energijos i\xc5\xa1tekli\xc5\xb3 skatinimo priemones, siekiant u\xc5\xbetikrinti, kad j\xc5\xb3 dalis 2010 m. elektros energijos gamybos strukt\xc5\xabroje i\xc5\xa1augt\xc5\xb3 vidutini\xc5\xa1kai iki 22\xc2\xa0%._NEWLINE_Manoma, kad 2030 m. \xc5\xbemonijos poreikiams patenkinti reik\xc4\x97s 334 milijon\xc5\xb3 bareli\xc5\xb3 naftos ekvivalento energijos resurs\xc5\xb3 per dien\xc4\x85, kai 2000 m. buvo suvartojama ma\xc5\xbedaug 205 milijonai bareli\xc5\xb3._NEWLINE_Europos S\xc4\x85jungos Parlamento ir Tarybos direktyva 2003/30/EC d\xc4\x97l biodegal\xc5\xb3 (augalin\xc4\x97s kilm\xc4\x97s transporto kuro) ir kit\xc5\xb3 atsinaujinan\xc4\x8di\xc5\xb3 energijos i\xc5\xa1tekli\xc5\xb3 panaudojimo transporte skatinimo apibr\xc4\x97\xc5\xbe\xc4\x97 \xc5\xa1ali\xc5\xb3 nari\xc5\xb3 siek\xc4\xaf iki 2005 m. pabaigos biodegalais pakeisti ne ma\xc5\xbeiau kaip 2\xc2\xa0% viso benzino ir dyzelino, parduodamo vidaus rinkoje. 2010 m. biodegalai turi sudaryti ne ma\xc5\xbeiau kaip 5,75\xc2\xa0% viso keli\xc5\xb3 transporte suvartojam\xc5\xb3 degal\xc5\xb3._NEWLINE_2006 m. kovo m\xc4\x97n. Europos Komisija Europos S\xc4\x85jungos nari\xc5\xb3 svarstymui pateik\xc4\x97 nauj\xc4\x85 \xe2\x80\x9e\xc5\xbdali\xc4\x85j\xc4\x85 knyg\xc4\x85\xe2\x80\x9c, kurioje numatyti dar greitesni Europos energetikos poky\xc4\x8diai.\n_START_SECTION_\nEnergijos balansas\n_START_PARAGRAPH_\nEnergijos balansas \xe2\x80\x93 tai materialinis balansas, apib\xc5\xabdinantis energijos i\xc5\xa1tekli\xc5\xb3 ir energijos r\xc5\xab\xc5\xa1i\xc5\xb3 gavimo \xc5\xa1altinius ir vartojim\xc4\x85. Jis parodo energijos i\xc5\xa1tekli\xc5\xb3 sunaudojim\xc4\x85 elektros energijos ir \xc5\xa1ilumos gamybai, perdirbimui \xc4\xaf kit\xc4\x85 kur\xc4\x85, neenergetin\xc4\x97ms reikm\xc4\x97ms, energijos gamybos apimtis, eksport\xc4\x85, import\xc4\x85, nuostolius, galutini\xc5\xb3 vartotoj\xc5\xb3 s\xc4\x85naudas. Balansas apima vis\xc5\xb3 nuosavyb\xc4\x97s form\xc5\xb3 \xc4\xafmoni\xc5\xb3, vartojan\xc4\x8di\xc5\xb3, gaminan\xc4\x8di\xc5\xb3 ar tiekian\xc4\x8di\xc5\xb3 kur\xc4\x85 ir energij\xc4\x85 duomenis._NEWLINE_Pasaulio energijos balanse iki XX a. vyravo mediena (malkos) ir anglys, XX a. prad\xc5\xbeioje \xe2\x80\x93 anglys, v\xc4\x97liau \xe2\x80\x93 nafta (pvz., 1979 m. ji sudar\xc4\x97 47\xc2\xa0% vis\xc5\xb3 naudot\xc5\xb3 energijos i\xc5\xa1tekli\xc5\xb3) ir dujos. XXI a. prad\xc5\xbeioje nafta sudar\xc4\x97 37\xc2\xa0%, anglys ir kt. kietasis kuras \xe2\x80\x93 30\xc2\xa0%, gamtin\xc4\x97s dujos \xe2\x80\x93 21\xc2\xa0%, branduolin\xc4\x97 energija ir hidroenergija \xe2\x80\x93 10\xc2\xa0% naudot\xc5\xb3 energijos i\xc5\xa1tekli\xc5\xb3._NEWLINE_Lietuvos energijos balanse iki 1956 m. vyravo vietiniai energijos i\xc5\xa1tekliai \xe2\x80\x93 malkos, durp\xc4\x97s ir j\xc5\xb3 briketai, \xc4\xafvairios atliekos ir vandens energija, apie 60\xc2\xa0% viso kuro buvo sunaudojama patalpoms \xc5\xa1ildyti. Elektrin\xc4\x97se daugiausia buvo naudojamos durp\xc4\x97s. Did\xc4\x97jant energijos poreikiams, spar\xc4\x8diai did\xc4\x97jo \xc4\xafsive\xc5\xbeamos naftos ir jos produkt\xc5\xb3, o nuo 1963 m. nutiesus dujotiek\xc4\xaf \xc4\xaf Lietuv\xc4\x85 \xe2\x80\x93 ir duj\xc5\xb3 kiekis. Akmens anglies sunaudojimas kito ma\xc5\xbeai. 1980\xe2\x80\x932000 m. branduolinio kuro dalis energijos balanse sudar\xc4\x97 34\xe2\x80\x9337\xc2\xa0%.'